Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 554/12/6603	Brezno, 3.1.2013
EEČ : 2-46-3-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 26.06.2012 do súčasnej doby si pravidelne neplnil povinnosť určenú rozsudkom Okresného súdu v XXXXX pod č. k. XXXXX zo dňa 06.04.2006, právoplatným dňa 29.04.2006 na základe ktorého bol zaviazaný prispievať na výživu XXXXX XXXXX, nar. XXXXX sumou vo výške 56,43 € mesačne a na XXXXX XXXXX, nar. XXXXX sumou vo výške 49,79 € mesačne vždy do 15-teho dňa v mesiaci vopred k rukám matky XXXXX, v súčasnej dobe bytom XXXXX, v dôsledku čoho XXXXX do mesiaca december 2012 vrátane na syna XXXXX nezaplatil sumu vo výške 338,58 € a na syna XXXXX sumu vo výške 298,74 € a takého konania sa dopustil napriek tomu, že bol za taký čin trestným rozkazom Okresného súdu v XXXXX sp. zn. XXXXX zo dňa 12.06.2012, ktorý nadobudol právoplatnosť dňa 04.07.2012 odsúdený, pričom dňa 22.11.2012 uhradil XXXXX sumu vo výške 300 € a dňa 18.12.2012 jej uhradil sumu vo výške 340 €, čím uhradil výživné do mesiaca december 2012 vrátane,
lebo zanikla trestnosť činu
Odôvodnenie:
Vyšetrovateľ OR PZ OKP v XXXXX v konaní vedenom pod č. XXXXX stíha XXXXX pre prečin zanedbania povinnej výživy podľa § 207 ods. 1, ods. 3 písm. c/ Tr. zák., ktorého sa mal dopustiť na tom skutkovom základe, ako je uvedené vo výrokovej časti tohto uznesenia.

Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu, priznal, pričom uviedol, že postupne uhradil dlh na výživnom v plnej výške. Výživné si riadne neplatil, pretože bol živnostník a nie vždy mal prácu, tak sa mu platiť pravidelne nedalo. Čo sa týka zaplatenia výživného, tak toto sa snaží posplácať. Okolo 20-teho novembra poslal sumu vo výške 300 € a aj v mesiaci december jej poslal 340 €. Obe poštové poukážky doloží do spisu dňa 18.12.2012. O svojich XXXXX má záujem a chcel by sa s nimi stretávať, ale jeho bývalá manželka robí všetko pre to, aby tomu tak nebolo. Snažil sa im aj kupovať darčeky, ale jeho bývalá žena mu znemožňovala doručiť jeho synom, tak to vzdal. So starším synom sa občas stretáva, dáva mu aj nejaké peniaze, ale s mladším kontakt nemá. Dodal, že bol vo finančnej tiesni a sám skoro žiadne peniaze nemal. Svoj dlh v rámci možností vyrovná.

V priebehu skráteného vyšetrovania bola k veci dňa 12.11.2012 vypočutá poškodená XXXXX, ktorá uviedla, v roku 1999 sa s obv. XXXXX rozviedla a v roku 2006 požiadala Okresný súd v XXXXX o zvýšenie výživného na syna XXXXX v konaní vedenom  po s. zn. XXXXX zo dňa 06.04.2006. Týmto rozsudkom bol XXXXX povinný prispievať na mal syna  XXXXX sumou vo výške 56,43 € mesačne a na mal. XXXXX XXXXX sumou vo výške 49,79 € vždy do 15-teho dňa v mesiaci vopred. XXXXX si vyživovaciu povinnosť neplnil nikdy riadne a peniaze posielal nepravidelne a nie vždy v takej výške ako mal. V minulosti ho bola niekoľkokrát udať na polícii za to, že si riadne neplní vyživovaciu povinnosť. Minulý rok v septembri bol za neplatenie výživného stíhaný tiež, ale vtedy dva dni pred pojednávaním na súde zaplatil celú dlžnú čiastku. Ďalej si neplatil vyživovaciu povinnosť a preto ho udala znova, ale za to už bol odsúdený trestným rozkazom sp. zn. XXXXX zo dňa 12.06.2012, no ani tak jej peniaze neposielal. Od 26.06.2012 do súčasnosti jej na XXXXX nezaplatil sumu vo výške 225,72 € a na syna XXXXX sumu vo výške 199,16 €. Spolu jej za obe deti ku dňu jej výsluchu neuhradil sumu vo výške 424,88 €. Jej synovia núdzou netrpia, snaží sa im zabezpečiť všetko, čo k životu potrebujú. S jej terajším manželom XXXXX deti spoločne vychovávajú, pomáha jej živiť ich. Berie ich ako vlastných. 

Do vyšetrovacieho spisu boli zabezpečené doklady o tom, že si obv. XXXXX uhradil nezaplatené výživné v plnej výške až do mesiaca december 2012 vrátane. 

Ďalej boli do vyšetrovacieho spisu zabezpečené ďalšie listinné dôkazy, a to rozsudok Okresného súdu v XXXXX sp. zn. XXXXX, trestný rozkaz XXXXX ako aj ďalšie doklady z Úradu práce, sociálnych vecí a rodiny v XXXXX, z ktorých vyplýva, že XXXXX v dobe od 26.06.2012 nepoberal dávku v hmotnej núdzi a správa zo sociálnej poisťovne o tom, že bol v uvedenom období vedený v evidencii uchádzačov o zamestnanie.

Podľa § 86 písm. a/ Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a/ Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Polakovič
prokurátor